TUKIRYHMÄN KOKOUS

Aika		keskiviikko 9.11.2005 klo 9.00 - 10.30

Paikka		KTM, Aleksanterinkatu 4, neuvotteluhuone B 308

Osallistujat		SÄVY; Antti Neimala (pj), Liisa Lundelin-Nuortio, Jonna Sjögrén (siht.)

KKK; Leena Linnainmaa, Anne Horttanainen
LVM; Laura Vilkkonen
MTK; Vesa Malila
OM; Pekka Nurmi, Jyrki Jauhiainen
PT; Ilpo Suoniemi	
STM; Kai Kullaa
SY; Riikka Tähtivuori
VATT; Jaakko Kiander
VM; Markku Puumalainen
VNK; Orian Bondestam
VTV; Juho Nurminen	

1	Kokouksen avaaminen
Puheenjohtaja avasi kokouksen.
2	Liikenneministeriön säädöshankkeiden suunnittelu ja johtaminen 
Tukiryhmän jäsenille jaettiin etukäteen LVM:n hankepäätöksen runko. Lisäksi kokouksessa jaettiin pöydälle ote LVM:n nykyisestä lainsäädäntöohjelmasta.

Laura Vilkkonen kertoi, että LVM:n hankepäätöksen ja lainsäädäntöohjelman tavoitteena on koordinoida hankkeita ja niihin kohdistuvaa ajankäyttöä, sitouttaa ministeriön johtoa ja tiedottaa eduskunnalle meneillään olevista hankkeista sekä auttaa osastojen sisäisessä ajankäytön priorisoinnissa.

Lainsäädäntöohjelma pohjautuu vahvasti Valtioneuvoston kanslian kerran kahdessa kuussa pyytämään ministeriökohtaiseen listaukseen hallituksen esityksistä. Lainsäädäntöohjelmaa käsitellään LVM:n johtoryhmässä kaksi kertaa vuodessa. Sitä päivitetään VNK:n edellyttämän informaation aikataulujen mukaisesti, eli tavoitteena ei osaksikaan ole alun perin asetettujen aikataulutavoitteiden vertaaminen toteutuneisiin. Instrumentin on tarkoitus olla mahdollisimman joustava ja sopeutua myös aikataulumuutoksiin.

Lainsäädäntöohjelmassa hankkeet on jaoteltu istuntokausittain ja aikajärjestyksessä eduskuntaan toimittamisen ajankohdan mukaan. Myöskin mahdollinen EU-liitännäisyys on näkyvissä määriteltäessä hankkeen arvioitua voimaantuloajankohtaa. Lainsäädäntöohjelma on LVM:n sisäinen ohjelma ja työskentelyn apuväline. Sitä ei ole julkistettu, eikä siitä ole pyydetty sidosryhmien näkemyksiä.

Hankepäätöspohja kulkee rinnan lainsäädäntöohjelman kanssa. Hankepäätöspohjaan kuuluu myös arviomuistio, jossa pohditaan sääntelyn vaihtoehtoja ja tarvetta. Pohjassa on lueteltu erikseen hankkeen vastuu- ja tukivirkamiehet. Erityistä huomiota on kiinnitetty myös kuulemistilaisuuksiin ja lausuntokierroksiin. Sivuavien ja rinnakkaisten hankkeiden määrittely on huomioitu erikseen, sillä niillä on usein olennainen merkitys hankkeen kokonaistoteutuksen kannalta. Muiden hankkeiden huomioiminen auttaa esimerkiksi hankkeiden kumulatiivisten vaikutusten hahmottamisessa.

Hankepäätös toimii myös tukena uusille säädösvalmistelijoille  ja virkamiehille. Ministeriössä on koettu, että hankepäätöspohja selkeyttää ja helpottaa lainvalmistelunresursointia huomattavasti. Hankepäätöspohja toimii realistisen aikataulun muodostajana kullekin hankkeelle, eikä sen ole tarkoitus muodostaa ahdasrajaista järjestelmää hankevalmistelulle. Hankepäätös on malli ja pohja, jota voidaan muokata tilanteen mukaan.

Jyrki Jauhiainen esitti kommenttipuheenvuorossaan täsmentäviä kysymyksiä LVM:n hankepäätös- ja lainsäädäntöohjelmamenettelyistä. Asiasta käydyssä keskustelussa todettiin myös yleisesti, että oikeusministeriöllä on erinomainen hankejärjestelmä internet-sivuilla. Sitä suositettiin yhteiseksi malliksi jokaiseen ministeriöön sen selkeyden ja avoimuuden vuoksi. Laura Vilkkonen totesi LVM:n osalta, että avoimen informaation lisääminen vireillä olevista hankkeista on kannatettava tavoite. Informaatiota saa jo nyt hyvin avoimesti ministeriön internet-sivuilta yksittäisistä hankkeista. Esimerkiksi kaikki julkistetut työryhmämietinnöt ovat saatavissa ministeriön internet-sivuilta. Kuka tahansa voi lausua asioista kuulemismenettelyiden aikana. Lisäksi ministeriön osastoilla on omat vakiojakelunsa, joiden mukaisesti lausuntoja pyydetään. Lausuntopalaute kootaan aina nähtäville ministeriön internet-sivuille, mikä voi auttaa sidosryhmiä omien kannanottojensa valmistelemisessa. 
3	SÄVY-hankkeen vuoden 2006 toiminnan painopisteet
Tukiryhmässä keskusteltiin etukäteen toimitetusta taulukosta SÄVY-hankkeen ensi vuoden painopisteiksi. Todettiin, että SÄVY-hankkeessa keskitytään vuonna 2006 muun muassa vaikutusarviointiohjeistuksen ja -menetelmien uudistamiseen, modernisointiin ja kehittämiseen. Toiminnassa tullaan olemaan tiiviissä yhteydessä niin sidosryhmiin kuin muiden vaikutusarviointiohjeistusten tekijöihin.

Myös Suomen tuleva EU-puheenjohtajuus vaikuttaa tulevana vuonna SÄVY-hankkeen toimintaan.

Käydyssä keskustelussa oikeusministeriön Pekka Nurmi totesi, että vaikutusarviointiohjeistuksen yhtenäistäminen olisi muiden syiden ohella kannatettavaa sen vuoksi, että yhtenäinen ohjeistus voisi tukea pyrkimyksiä turvata lainvalmistelun tasaista korkeaa laatua. Erillinen ohjeistus voi johtaa siihen, että eri sektoreilla keskitytään liikaa tiettyihin vaikutuksiin, eikä muita – ehkä keskeisiä kielteisiä vaikutuksia – käsitellä riittävällä syvällisyydellä. 
4	Hankkeen tilannekatsaus
Pilottien nykytilanne esiteltiin niiden hankkeiden osalta, joissa on  viime kokouksen jälkeen tapahtunut muutoksia. Näitä olivat matalapalkkaiseen työhön kohdistuvan kysynnän parantaminen, ryhmäkanne, YT-lain kokonaisuudistus, palveludirektiivi, yrityssaneerauslainsäädännön kehittäminen, esitevastuuhanke, tilintarkastuslaki ja YEL-lain uudistus.

Ministeriöitä on pyydetty nimeämään konsultaation kohteeksi 1-5 hanketta, jotka saatetaan SÄVY:n antaman tuen piiriin. Todettiin, ettei kaikista ministeriöistä ei ole vielä saatu vastausta. Keskustelua aiheesta jatketaan kunkin ministeriön kanssa.

SÄVY-hanke on tehnyt ja tekee vierailuja keskeisiin vaikutusarviointimaihin Suomen järjestelmän kehittämiseksi hyvien kansainvälisten käytäntöjen pohjalta. Kuluvan syksyn aikana on käyty  Brysselissä ja UK:ssa tapaamassa paikallisia järjestöjä ja lainvalmistelijoita. Hollannissa ja Ruotsissa vieraillaan vielä tämän vuoden puolella. Matkaraportit kustakin matkasta jaetaan tukiryhmälle. Lisäksi tehdään mahdollisesti yhteenvetoraportti, kun kaikki matkat on suoritettu. SÄVY-hanke on myös mukana EU:n paremman sääntelyn asioiden valmistelussa KTM:n puolelta niin vaikutusarviointikysymyksissä kuin yleisimminkin.

Paneelijärjestelmää koskien pidetään palaveri elinkeinoelämänjärjestöjen kanssa. Tällä hetkellä lähdetään siitä, että paneelitoiminta voitaisiin organisoida järjestöjen omien olemassa olevien järjestelmien pohjalta. Ministeriöt, SÄVY ja sidosryhmät päättäisivät yhdessä paneelin käyttötarpeesta hankekohtaisesti.

SÄVY-hankkeen lainvalmistelijoille järjestettävä koulutus pidetään 13.12.2005. Kutsut tilaisuuteen postitetaan tämän tai viimeistään ensi viikon kuluessa. Kyseinen koulutus toimii alkusysäyksenä muulle järjestettävälle koulutukselle. Jatkokoulutuksesta sovitaan myöhemmin erillisessä ryhmässä. Järjestöjen osallistuminen jatkokoulutukseen selvitetään sekin erikseen.
5	Muiden ajankohtaisten hankkeiden tiivis tilannekatsaus
Lainvalmistelun kansliapäällikköryhmän, SÄKE-ryhmän, Laita-hankkeen ja  PARSA-hankkeen tilanteet esiteltiin tiiviisti.
6	Muut asiat
Ei ilmennyt muita asioita.
7	Seuraava kokous
Seuraava kokous pidetään vuoden 2006 puolella. Tarkka päivä ilmoitetaan myöhemmin.
8	Kokouksen päättäminen
Puheenjohtaja päätti kokouksen.

JAKELU	Tukiryhmän jäsenet ja varajäsenet

TIEDOKSI	kansliapäällikkö Erkki Virtanen